Amundsen tror ikke på Klæbo: – Bare noe han sier til media
Prøver Harald Østberg Amundsen (25) og Johannes Høsflot Klæbo (27) å psyke hverandre ut? Klæbo jakter nemlig Amundsen i å vinne den totale verdenscupen i langrenn. Før de siste fem rennene leder Amundsen med 236 poeng.  Men Klæbo i monsterform kan være kapabel til å vinne alt som gjenstår og i søndagens femmil i Holmenkollen (kl. 10.30 - følg løpet her) er det mulig å få opptil 190 poeng. – Jeg kan jo fortelle ham at den situasjonen han er i, har jeg vært i før. Ser du på sesongen han har hatt, så går han sjelden dårlig skirenn. Det hjelper ikke for meg å vinne om han blir nummer syv, sier Klæbo og legger til: – Han har ikke gått dårlig skirenn i år, det er bare å gjøre regnestykket helt enkelt. Det skal veldig mye til å hente inn 236 poeng. Klæbo har vunnet prestisjeprisen fire av de seks siste årene, de to andre har gått til Aleksandr Bolsjunov. – Harald må stille opp og bare kose seg i de siste rennene, så får han kula. Amundsen kjøper ikke at Klæbo har «gitt opp» å vinne verdenscupen sammenlagt. – Det tror jeg ikke på i det hele tatt. Han går for enhver spurtpris. Han har absolutt ikke gitt opp, det er bare noe han sier til media, sier Amundsen. Amundsen vant Tour de Ski - mens Klæbo måtte melde forfall. Etter Touren var Amundsen hele 568 poeng foran. – Det er veldig kult at det blir spenning. Alle vet at Johannes var syk under Touren og jeg fikk et stort forsprang. De siste årene har han vært overlegen i totalen, så jeg tror alle synes det er gøy at det er spennende hele veien inn nå, sier Amundsen. – Jeg vil helst at det ikke blir sånn at det er den som er først over mål den siste dagen som vinner.  Amundsen har foreløpig ikke mistet renn med sykdom i år - skiløperes store skrekk. – Jeg ble mer paranoid før jul med tanke på Tour de Ski, da det var mye smitte i samfunnet. Jeg har hatt litt lavere skuldre de siste ukene, men tanken streifer innom hodet en gang om dagen: «Nå må jeg holde meg frisk litt til», sier Amundsen. Klæbo sier han ga opp da Tour de Ski røk. – Det har vært en turbulent sesong. Jeg har vært pigg i blant, men for mye sykdom. 
Klæbo jakter Amundsen i verdenscupen sammenlagt - avstanden er 236 poeng Fem renn gjenstår. I søndagens femmil kan man få hele 190 poeng Amundsen tror ikke Klæbo har gitt opp Klæbo mener Amundsen bare kan kose seg til seier